recursal/SuperWikiNEXT-32B huggingface dataset:
**Rikard Aslaksson Berge** (1815–1902) var ein framståande bonde og kulturberar, og ei tid ordførar, i Rauland i Telemark. Han var son av bonden Aslak Berge, og nest yngst av seks sysken. Dei fire eldste døydde i naudsåra 1808-1814, og berre Rikard A. Berge og søstera Anne A. Berge voks til.

Faren Aslak Berge, hadde spela fele, men mora Ingebjørg Rikardsdotter Rotjønn, førte med seg den religiøse arven etter Hans Nielsen Hauge, og Aslak la bort fela. Rikard lærte mykje av gamlefar på garden, Ånund Berge (1853-1836) som levde til Rikard A. Berge var 21 år gamal.

Bergsingane var gåverike og musikalske, og det vart teke vare på mange gamle viser, folketonar og slåttar. Då Rikard A. Berge vart vaksen og tok over garden, sytte han for at spelemenn i bygda, særskild Myllarguten, fekk hjelp og stød, og Myllaren var støtt velkomen på Berge.

Det går mange soger om Rikard A. Berge. Han var forviten og oppteken av å skaffe seg solide kunnskapar. Difor fór han beinveges til Christiania i unge år, for å skaffe seg eit eksemplar av Grunnlova, og skal ha råka på Henrik Wergeland medan han var der. Seinare sette han seg inn i teologi og lærde seg tysk. Han var soleis den einaste på dei kantar som kunne prate med tyske turistar då dei kom oppetter dalen. Dei vart svært overraska over at nokon på dei kantar kunne tysk.

Rikard A. Berge tok òg mot Ivar Aasen då han var på samlarferd til Telemark i 1850-åra og utetter. Rikard A. Berge stod midt i enga og slo høy, vert det sagt, medan Aasen gjekk etter han og skreiv opp ord og uttrykk.

Rikard A. Berge gifte seg med syskenbarnet Sigrid Olavsdotter Gjore, og dei hadde seks born ihop: Torbjørg, Ingebjørg, Sigrid, Olav, Aslak og Aslaug. Døtrene tok alle vare på tonane etter far sin, og både Olav R. Berge og Aslak R. Berge vart spelemenn. Sigrid er mor til konservator og kvedaren Rikard Berge, medan Aslaug er mor til spelemannen Olav Groven og komponisten, forskaren og spelemannen Eivind Groven.

Då Rikard A. Berge døydde i 1902, var det yngstedottera Aslaug som sat attmed han og song dei visene ho hadde lærd av han, med yngstesonen Eivind på fanget.

I Telemark er han mest kjend som «Gamle-Rikard», for å halde han frå dei to dottersønene: konservator og kvedar Rikard Berge (1881-1969), og bonde og spelemannen Rikard Gøytil (1890-1969) som tok over Berge.

Litteratur
----------

* Norsk Visefugg 1904
* Myllarguten-Gibøen 1932
* Vinje og Rauland, bygdesoge i fire band, 1939, 1944, 1973, 1975
* Festskrift til Eivind Groven 1971
* «Den lange færda» artikkel om Ivar Aasen av Kjell Venås i tidsskriftet Apollon 1996
Koordinatar: 62°7′9.4764″N 5°15′20.106″E﻿

Stad sett frå Vågsøy
Stad.
**Stad** ytst på **Stadlandet**, der *d* vert uttala som *t*, er ei halvøy i Stad kommune. Området kring Stad er kjend som ei av dei mest vêrharde strekningane langs kysten av Noreg. 

Halvøya stikk ut i havet og utgjer den nordvestlegaste delen av Sogn og Fjordane fylke. Fjellet ytst på Stad heiter Kjerringa, og vert òg kalla *Vestkapp*. Namnet vart nytta frå 1980-talet for å lokka turistar til landet lengst i vest. Staden vert ofte omtala som det vestlegaste punktet i Noreg, men Vardetangen i Austrheim ligg noko lengre vest. Stad ligg ved 62 grader nord, som ved mange høve vert nytta som ei grensline mellom Nordsjøen og Norskehavet.

Historie
--------

Tysk forsvarsstilling frå 2. verdskrigen. 
I området er det mange restar av tyske byggverk frå andre verdskrigen. Festningsverka vart for det meste bygde av fangar frå Aust-Europa. Sør for Kjerringa ligg bygda Ervik. Utanfor Ervik vart hurtigruta D/S «Sanct Svithun» ved eit mistak bomba av britiske fly i 1944. Folk i Ervik gjorde ein stor innsats for å redda overlevande; mellom anna reiste nokre ut på havet i små båtar i storm. Skipsklokka frå «Sanct Svithun» heng i dag i kapellet i Ervik.

Midt på Stad er Dragseidet. Namnet kjem av at ein bruka å dra båtane over Stad der det var enklast og kortast veg. Båtane vart dregne frå Leikong i nord til Drage i sør. På Dragseidet vart fire fylke kristna i 997. Det er sett opp eit minnesmerke over kristninga på eidet. *Dragseidspelet* vert spela om somrane, nesten kvart år. Spelet handlar om hendingane då kristendomen kom.

Geografi
--------

Havet utanfor Stadlandet vert kalla Stadhavet og er eit farvatn med krevjande bylgjetilhøve for skipsfart 90 til 110 dagar i året. Kryssande sjø gjev vanskelege styringstilhøve. 

Mange sjøfararar og kystbuarar ynskjer ein tunnel gjennom halvøya. Den tenkte «Stad Skipstunnel» er eit anlegg som skal ha rom for skip med 21 meter seglingshøgd, 18 meter breidd og 8 meter djupne. Tunnelen er rekna å kosta 700 millionar kroner (2002). Med ein slik tunnel vil heile skipsleia frå Stavanger til Molde vera samanhengjande (relativt) skjerma. Tunnelen skal etter planen gå frå inst i Kjødepollen til Moldefjorden. Her er Stad på det smalaste. Ulike planar om å laga tunnel har vore lansert opp gjennom tidene. «Kanaltunnel gjennom Stat» var førstesidesak i avisa *Nordre Bergenhus Amtstidende* allereie den 11. september 1874.

Meteorologisk institutt har til ei kvar tid spesialvarsel med refraksjonsdiagram for farvatnet utanfor Stad på internett. 

Vêrtilhøva gjer at Stadlandet er eit aktuelt og attraktivt område for utbygging av vindmøllepark, men det er òg interessant mellom anna for ornitologar. Styresmaktene har ikkje gjort noka endeleg avveging av dei kryssande nærings- og miljøinteressene i området.

Bakgrunnsstoff
--------------

* Meteorologisk institutt med bylgjevarsel for Stad Arkivert 2005-04-06 ved Wayback Machine.
* NRK fylkesleksikon om Selje og Stad

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* LCCN
* SUDOC
* GeoNames

 |
Rocche del Crasto sett frå Ficarra.
**Nebrodi** er ei fjellkjede som går langs nordaustkysten av Sicilia. I lag med Madonie og Peloritani dannar ho Dei sicilianske Apenninane.

Fjella går frå Peloritani aust på øya til foten av Madoniefjella i vest mot Tyrrenhavet i nord. Etna, som ligg på andre sida av elvane Alcantara og Simeto, dannar den sørlege grensa. Den høgaste toppen er Monte Soro (1 817 m). Fjellkjeda består hovudsakleg av sandstein og leire, men inneheld òg kalksteinslandskap, som Rocche del Crasto. Av byar i fjella finn ein Troina, Nicosia, Mistretta og fleire andre i provinsen Messina.

Parco dei Nebrodi
-----------------

I 1993 vart store delar av Nebrodifjella omgjort til ein nasjonalpark. Parken dekkjer 856,87 km².

Kjelder
-------

* *Denne artikkelen er basert på ei omsetjing av artikkelen Nebrodi frå Engelsk Wikipedia der følgjande kjelder mellom anna vart nytta:*

* bestofsiciliy.com
* messina-sicilia.it

Koordinatar: 37°54′N 14°35′E﻿

|  |  |
| --- | --- |
| Autoritetsdata | 
* GeoNames

 |
**Rigmor Maria Kofoed-Larsen**, fødd **Johnsen**, (fødd 22. mars 1944) er ein norsk sjukepleiar og politikar frå Halden. Ho representerte Oppland og Kristeleg Folkeparti på Stortinget perioden 1997-2001.

Foreldra til Kofoed-Larsen var fabrikkeigarar i Halden. Etter ymse skulegang i heimbyen, gjekk ho 1966-69 på Statens Sykepleierskole i Oslo. Dei neste tre åra arbeidde ho ved nevrokirurgisk avdeling på Rikshospitalet. Frå 1973 var ho tilsett ved Fylkessjukehuset i Lillehammer, seinare jobba ho i heimesjukepleia i Lillehammer kommune.

Kofoed-Larsen var kommunestyremedlem i Lillehammer 1976-83 og på ny 1987-95, i til saman åtte av desse åra hadde ho plass i formannskapet. Valperioden 1995-99 var ho fylkestingsmedlem i Oppland, med plass i fylkesutvalet. Hausten 1997 vart ho vald inn på Stortinget, der ho i fire år var medlem i Samferdslekomiteen. Ho lukkast ikkje verte attvald i 2001. Kofoed-Larsen var 1991-97 sentralstyremedlem i Kristeleg Folkeparti og 2002-06 leiar for Kristelig Folkeparti-kvinnene.

Kjelder
-------

* Stortingsbiografi
Koordinatar: 62°40′40.8″S 60°57′26.6″W﻿

**Stackpole Rocks** er ei gruppe skjer og den største av dei er knytt saman av ei landtunge heilt aust i South Beaches på Byers Peninsula på Livingston Island i Sør-Shetlandsøyane i Antarktis. Området vart vitja tidleg på 1800-talet av engelske og amerikanske selfangarar.

Topografisk kart over Livingston Island og Smith Island.
Klippa er kalla opp etter Edouard Stackpole, kurator ved Marine Historical Association i Mystic i Connecticut, ein historikar som skreiv om tidleg amerikansk kval- og selfangst på Sør-Shetlandsøyane.

Skjera ligg 6,83 km aust for Nikopol Point, 3,38 km søraust for Dometa Point, 1,4 km vest-sørvest for Rish Point og 5,36 km vest-nordvest for Elephant Point.

Kjelder
-------

* *Denne artikkelen bygger på «Stackpole Rocks» frå Wikipedia på engelsk, den 31. januar 2014.*
	+ *Wikipedia på engelsk oppgav desse kjeldene:*

Bakgrunnsstoff
--------------

* Composite Antarctic Gazetteer.

|  |  |
| --- | --- |
| Autoritetsdata | 
* GeoNames

 |
**Necmettin Erbakan** (fødd 29. oktober 1926 i Sinop, død 27. februar 2011) var ein tyrkisk ingeniør, akademikar og politikar som i ein kort periode òg var statsministar i Tyrkia.

Erbakan danna sitt første politiske parti i 1970, dette blei forbode etter berre eit år. Han danna etter dette eit nytt parti men i kjølvatnet av militærkuppet i 1980 vart Erbakan og partiet hans utestengd frå den tyrkiske politikken. Han kom att etter en folkerøysting om å oppheve forbodet mot politisk verksemd, og i 1987 vart han leiar for det politiske partiet *Refah Partisi*. Han leia partiet til ein overraskende siger ved valet i 1995. 

Erbakan vart Tyrkias første islamistiske statsminister og vart innsett i 1996. I 1997 vart han pressa ut av dei militære og tvinga til å gå av som statsminister. Seinare vart han utestengt frå all politisk verksemd av den konstitusjonelle domstolen. I 2000 ble han dømd til eit års fengsel for å ha «framprovosert religiøst hat» gjennom ein tale han heldt i 1994.

Kjelder
-------

1. 1 2 3 4  World: Analysis Turkey Bans The Islamists bbc.co.uk 17.01.1998 (besøkt 11. juni 2013)
2. 1 2  Ex-Turkish PM sentenced bbc.co.uk 10.03.2000 (besøkt 11. juni 2013)

Bakgrunnsstoff
--------------

* Who is Erbakan? omtale på gencsaadet.com

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* SUDOC
* Munzinger (iba)

 |
Fektemanualen *Flor de Batalla* frå 1409.
**Vestleg kampkunst** (eng. *Western Martial Arts*, *WMA*) er ein motsats til omgrepet «austleg kampkunst» (karate, judo, kendo etc). WMA omfattar alle kampsportar som har ei solid forankring i vesten.

Ein viktig del av WMA er gamle og dels gløymde kampmanualar som viser teknikkar med stav, kjepp, dolk, sverd, langsverd, strid frå hest, helebard, bruk av lite rundskjold (buckler) osv. Den eldste av desse manualane er frå ca. 1280, og dei fleste meiner at han vart skriven ned av ein munk. Manualen vert kalla «133»/«1.33»/«I 33» og syner teknikkar for bruk av sverd og lite rundskjold. Andre manualar går under namna på dei som ein trur laga dei, som *Fiore di Liberi*, *Hanko Döbringer* *Johannes Liechtenauer*, *Sigmund Ringeck*, *Peter von Danzig*, *Juden Lew*, *Paulus Kal*, *Joachim Meyer*, *Da Silva* og *Mendoza*.

Nokre WMA-tradisjonar har halde seg i live i fleire hundre år, til dømes olympisk fekting med kårde, olympisk bryting eller boksing. Desse retningane oppfattast av mange ikkje til å vere ein del av WMA-omgrepet, sjølv om dei kan reknast inn under det.

Ein må ikkje forveksle WMA med scenekamp og showkamp. 

Det finst fleire moderne regelsystem for å kunne fekte trygt med varierande grad av verneutstyr og for å kunne kåre ein eller fleire vinnarar. Døme på dette er dei skandinaviske systema *Hærkamp* og *Huskarl*, det russiske *Paloba*, og det amerikanske systemet *SCA*. Dei vert normalt ikkje omfatta av WMA omgrepet.

Kjelder
-------

* Nettside med mange WMA manualar
* Video frå youtube som syner ein gjennomgang av fleire teknikkar frå tysk langsverdtradisjon
* Video frå youtube som syner ein gjennomgang av teknikkar for 5 ulike mellomaldervåpen
Kart som viser Novaja Zemlja med Matotsjkinsundet.
**Matotsjkinsundet** russisk Ма́точкин Шар, *Matotsjkin Sjar*) er eit sund mellom Severnyj og Juzjnyj på Novaja Zemlja i Russland. Det knyter Barentshavet til Karahavet. Sidene av sundet er bratte og høge. Sundet er om lag 100 km langt og på det smalaste er det berre 600 meter. Sundet er dekt av is det meste av året. Det er fiskelandsbyar langs sundet, som Stolbovoj.

Frå 1963 til 1990 vart om lag 39 atomprøvesprengingar utført under jorda gjennom ei rekkje tunnelar og sjakter ved sundet. Etter 2000 har den russiske regjeringa aktiveter teststaden igjen ved å forstørre gamle tunnelar og starte nybygging. Kvar sommar sidan den gong er fleire subkritiske 
hydronukelære forsøk med opp til 100 g plutonium utført her.

Kjelder
-------

* *Denne artikkelen bygger på «Matochkin Strait» frå Wikipedia på engelsk, den 3. november 2008.*
	+ *Wikipedia på engelsk oppgav desse kjeldene:*

1. ↑  «Russland: Central Test Site, Novaya Zemlya». Nuclear Threat Initiative. 30. juli 2003. Henta 3. november 2008.

Koordinatar: 73°15′N 55°00′E﻿

|  |  |
| --- | --- |
| Autoritetsdata | 
* VIAF
* SUDOC
* GeoNames

 |
**Rike** (av norrønt *ríki*, 'herredøme') er eit landområde der ei viss makt herskar. Omgrepet kan visa til eit større rike (også kalla imperium), til mindre sjølvstendige og suverene statar, eller til lydrike som på visse område er underlagd eit anna styre. Omgrepet kan også ha ei religiøs tyding der ein kan snakka om Guds rike, himmeriket eller dødsrike.

Kjente rike gjennom tidene er mellom anna Romarriket, Det osmanske riket og Det tysk-romerske riket. Moderne landnamn som Sverige (Svearike) og Austerrike (Österreich) er også danna med nemninga rike.

Omgrep som har med statsmakt og styre eller som gjeld for eit visst rike kan ha nemningar med riks- i seg, som riksforstandar, riksdalar, riksmål, riksadvokat, rikskringkasting eller innanriks. Ein kan bruka nemninga til å skilja mellom folk som høyrer til eit rike og dei som ikkje gjer det. I Finland kan ein til domes kalla svenskar frå Sverige for «rikssvenskar» medan svensktalande finnar blir kalla «finlandssvenskar». På same vis kan tysktalande i Luxembourg, Elsass, Sveits og Austerrike kalla tysktalande frå Tyskland for «rikstyskarar» (*Reichsdeutschen*).

Ordsoge
-------

Ordet «rike» er nærskyld med adjektivet «rik», og finst i alle germanske språk. Det har røter til urgermansk og har indoeuropeiske kognatar, til dømes sanskrit *rājyám*, *rāyàm*, *rājyam* ('herravelde, kpngadøme, rike'). På latin finn ein kongsnemningane *rex* og *regina* som motsvar, og i gammalgallisk finst *rix*, som i Dumnorix og Vercingetorix.

Annan bruk
----------

Innan biologisk taksonomi snakkar ein også om rike, då om eit fåtall større grupper ein deler organismar inn i, som dyreriket og planteriket.

Kjelder
-------

1. ↑  «Rike» i *Svenska Akademiens ordbok*

* «rike» i Nynorskordboka.

* *Denne artikkelen bygger på «Rike» frå Wikipedia på svensk, den 25. mai 2015.*
Koordinatar: 59°50′07″N 10°26′03″E﻿

Asker kulturhus med Bakerløkka i framgrunnen.Foto: Trarir

**Asker kulturhus** er ein kommunal bygning på Asker i Asker kommune med kino-, teater-, konsert- og forsamlingssalar, møterom, restaurant, ungdomssenter med kafé og rom for ulike kreative aktivitetar, eldresenter, lokale for Asker bibliotek, og i tilknyting til biblioteket dessutan eit lokale som vert nytta av Asker kunstforening til salsutstillingar for biletkunst. Bygningen har òg areal som vert leigd ut til ymse verksemder.

Kulturhuset er i fem høgder, og i tillegg ein kjellar med kinolokale. Fasadane er dominert av store glasflater og av ein berekonstruksjon av stålsøyler. Huset ligg attmed det store bygningskomplekset Trekanten med eit stort kjøpesenter, fleire restaurantar, kafear, kontor og garasjehus, og inngår i og for seg i det same komplekset, men har eigen hovudinngang frå den opne plassen og parken Bakerløkka, der det mellom anna er laga til ein avtrappa pyramide av steinblokker som representerer alle bergartane som finst i Asker kommune.

Kulturhuset vart opna ved årsskiftet 2004/2005, og er etterfylgjaren til Samfunnshuset i Asker, som vart opna våren 1982 med profesjonelle teaterscener, kino og tidsmessig biblioteklokale. Samfunnshuset, som var ein bygning med fasadar av raud teglstein til liks med fleire av dei andre bygningane i området, vart for mesteparten rive ned heilt til grunnmuren då det noverande og mykje større kulturhuset skulle byggjast på den same staden og på arealet attmed, etter vedtak i kommunestyret i Asker i 2002. Men sjølv etter den gjennomgripande nedrivinga og nybygginga som har gått føre seg, vert likevel alderen på kulturhuset som kulturinstitusjon rekna frå opninga av Samfunnshuset i 1982, og trettiårsjubileet for Asker kulturhuset markert hausten 2012.

Asker kulturhus gjev rom til eit breitt spekter av ulike tilbod til ålmenta, med mellom anna eit allsidig program av føredrag, konsertar og framsyningar innanfor mange ulike sjangrar og for alle aldersgrupper, og ofte med nasjonalt og internasjonalt vidgjetne artistar. Huset har òg utstyr for å kunne leige ut lokale til verksemder og organisasjonar for konferansar og liknande.

Bakgrunnsstoff
--------------

* Internettsida åt kulturhuset

|  |  |
| --- | --- |
| Autoritetsdata | 
* VIAF

 |
**Fredrikke Johanne «Rikka» Bjølgerud Deinboll** (fødd 15. mars 1897 på Hamar, død 18. februar 1973 i Oslo) var ein norsk bibliotekar, omsetjar og barnebokforfattar.

Biografi
--------

Rikka Deinboll vart tilsett som assistent ved Deichmanske bibliotek i Oslo frå 1918. I 1920-åra vart ho avdelingsleiar for barne- og skuleavdelinga, og i 1923 vart ho innvald i Kyrkjedepartementet sitt rådgjevande utval for skuleboksamlingar. Ho var både tilsett ved Deichmanske og medlem i dette utvalet heilt fram til 1965. 

Frå 1923 til 1932 var ho aktiv som omsetjar av barne- og ungdomslitteratur frå svensk og engelsk. Den mest kjende omsetjinga hennar er A.A. Milne si *Winnie the Pooh*, som ho gav det norske namnet Ole Brumm. Ho gav også ut to samlingar med rim og regler for born. Ho var styremedlem i Norsk bibliotekforening frå 1943 - 47, og i dei to siste åra sat ho som formann. I femtiåra sat ho i det rådgjevande utvalet for teikneseriar i Noreg. Ho var svært involvert i språkdebatten rundt Eggemysteriet i Donald Duck, der folk reagerte på at det var brukt nynorsk på ein nedsetjande måte i forteljinga. Andre reagerte på at det i det heile var brukt nynorsk i bokmålsbladet Donald Duck.

Rikka Deinboll pensjonerte seg i 1965. Same året vart ho tildelt Kongens fortenestmedalje i gull. Ho vart stemor til teikneserieskaparen Tore Deinboll.

Verkliste (utval)
-----------------

* *Håndbok i norsk barnebibliotekarbeide*, 1927
* *Bøker for barn og ungdom*, 1929–54
* *Barnerim og barneregler*, 1936
* *Boken i undervisningen*, 1936–54
* *Folkeskolebarnas leseinteresse*, 1942
* *Hvem banker? Rim og remser fra her og der*, 1951

Kjelder
-------

* NBL-artikkel om Rikka Deinboll, skriven av Jo Giæver Tenfjord
* *Bokmålswikipedia om Rikka Deinboll, henta inn 13. mars 2012.*

|  |  |
| --- | --- |
| Autoritetsdata | 
* BIBSYS
* Norsk biografisk leksikon
* Store norske leksikon
* Historisk befolkningsregister
* VIAF
* ISNI
* LIBRIS

 |
Asker rådhus.Foto: Trarir

**Asker rådhus**, hovudbygningen for den kommunale administrasjonen i Asker kommune, ligg i ein park på eit høgdedrag på Asker, rett sør for og ikkje langt frå hovudbøla på dei tidlegare Asker-gardane. Både kommunen og det tettbygde, småbyliknande område som rådhuset ligg i, har namn etter desse gardane.

Vedtaket om å byggje rådhuset vart gjort av kommunestyret i 1958, og huset vart teke i bruk 27. desember 1963, men ikkje offisielt innvigd før våren 1964. Både før og under bygginga var det strid og diskusjonar om kostnadene, om arkitekturen og om den kunstnariske utsmykkinga, og undervegs vart det til dømes gjort endringar til billegare løysingar i valet av materialet i fasadane på bygningen.

Rådhuset er utforma som ei høgblokk med lågblokker attmed, bygd i mørk betong, som er gjeven ein særleg struktur ved at yttersjiktet på betongen er hogt vekk etter utstøypinga, slik at flatene er ruglete. Fasadane på både på høgblokka og lågblokkene er elles kjenneteikna av at dei horisontale linene er sterkt framheva ved at store vindauge i lange, vassrette band er dregne attende i høve til ytterveggane. Arkitektfirmaet Lund & Slaatto har teikna bygningen, som i 1964 vart heidra med utmerkinga Betongtavlen for framifrå arkitektur i betong.

Kjelder
-------

* Asker Rådhus i Budstikkas store Asker og Bærum-leksikon[*daud lenkje*]
* Omtale av tekstilkunsten i Asker rådhus, SOFT galleri // Norske tekstilkunstnere Arkivert 2012-04-10 ved Wayback Machine.

1. ↑  Betongtavlen 1961-2008 Arkivert 2014-03-17 ved Wayback Machine. frå Betong.net
**Rikard Sverre Olsvik** (6. februar 1930–21. august 2017) var ein norsk skulemann og politikar frå Aure på Nordmøre. Han representerte Møre og Romsdal og Arbeidarpartiet på Stortinget i tida 1981 til 1993.

Olsvik var son til ein gardbrukar. I ungdomsåra gjekk han folkehøgskule og realskule. Han tok eksamen ved lærarskule i 1954 og underviste så på skular i Tustna og i Stangvik i åra 1955-64. Skuleåret 1964/65 arbeidde han i Sunndal kommune. Frå 1965 var han styrar ved Rindal barne- og ungdomsskule til 1981.

Olsvik engasjerte seg i og for Arbeidarpartiet, og var perioden 1960-63 medlem av både kommunestyret i Tustna og formann i skulestyret i kommunen. Sidan var han 1968-75 med i Rindal kommunestyre, med plass i formannskapet og toårsperioden 1972-73 også ordførar. Frå 1976 til 1983 var han medlem i Møre og Romsdal fylkesting, der han i 1980-81 var nestformann i næringsutvalet.

Ved stortingsvalet 1981 vart Olsvik vald til å representere Møre og Romsdal og Arbeidarpartiet på Stortinget, sidan attvald i 1985 og 1989. På Stortinget var han den fyrste fireårsperioden medlem i Landbrukskomiteen. Deretter var han sekretær i Forsvarskomiteen i fem år, til han 8. november 1990 vart flytta over i Samferdselskomiteen, i samband med at Gro Harlem Brundtland tok over som regjeringssjef etter Jan P. Syse. Elles var Olsvik leiar av Fullmaktskomiteen frå 22. mars 1990.

Frå 1994 til -98 var Olvik ein av riksrevisorane. Han var elles på ny medlem 1995-99 i Rindal kommunestyre.

Olsvik døydde på sjukeheimen i Rindal.

Kjelder
-------

* «Rikard Olsvik». Stortinget.no.


|  |  |
| --- | --- |
| Autoritetsdata | 
* PolSys

 |
**Watchmen** er ein 12-binds teikneserie skrive av Alan Moore og teikna av Dave Gibbons. Han vart opphavleg publisert av DC Comics som ein månadleg (avsluttande) serie frå 1986 til 1987 og vart seinare gjeve ut i samleutgåve. Per dags dato er Watchmen den einaste teikneserien som har vunne ein Hugo-pris og er òg den einaste grafiske romanen på Times si liste over dei 100 beste engelskspråklege romanen frå 1923 til i dag.

Handlinga i Watchmen er lagt til eit alternativt USA i 1985 der superheltar eksisterer og landet kjem nærare og nærare ein atomkrig med Sovjetunionen. Romanen fortel historia om tidlegare og noverande superheltar og omstendet rundt det mystiske drapet på ein av deira eigne, superhelten Komikaren. Watchmen portretterer superheltar som verkelege menneske som må konfrontere etiske og personlege dilemma, som slit med nevroser og fiaskoar og som -med eitt svært tydeleg unntak- totalt manglar superkrefter i ordet si vanlege meining. Watchmen sin dekonstruksjon av den konvensjonelle superheltarketypen, kombinert med den innovative bruken av cinematiske teknikkar og tunge bruk av symbolikk, mangefasetterte dialogar og metafiksjon har influert både andre teikneseriar og film.

Serien vart første gong gjeven ut på norsk i 1987 under tittelen *Vektere* og filmutgåva kom på kino den 6. mars 2009.

Bakgrunn
--------

Alan Moore, som ønska å transcendere den stereotype oppfatninga av teikneserien som noko barnsleg, skapte Watchmen i eit forsøk på å lage «a superhero *Moby-Dick*; something that had that sort of weight, that sort of density.» Moore nemner òg William S. Burroughs som ei av hovudinspiratorane hans under arbeidet med Watchmen.

Sjå òg
------

* Watchmen (filmen)

Kjelder
-------

1. 1 2   "Alan Moore Interview 1988" Johncoulthart.com
Ei **restitusjon** (av latin: *Restitutio*- setja noko saman att) er eit faguttrykk som er nytta i folkeminneforskinga. Metoden vart særleg nytta i den tidlege fasen, men er ikkje så vanleg i dag.

Restitusjonsarbeidet sprang ut or tanken på at det skulle finnast ei "opphavleg form", som dei andre berre var variantar av - eit syn som var vanleg i nasjonalromantikken. Forskinga skulle finne denne forma.

Restitusjon av Draumkvedet
--------------------------

Arbeidet med visa Draumkvedet er det mest kjende dømet på at denne metoden vart nytta. Moltke Moe arbeidde lenge med å restituere draumkvedet til noko han meinte var ein opphavleg form. Til dette nytta han alt han hadde av nedskrifter frå ulike kantar av Telemark, alt frå dei lengre etter Anne Lillegård eller Maren Ramskeid, til småbrot som var funne i Rauland eller Kviteseid elles. Resultatet av arbeidet vart ei vise på om lag seksti strofar. Kritikken mot arbeidet vart reist, mellom anna av di Moe hadde teke med både likt og ulikt, til dømes utdrag frå beltevisa, som nyttar same tematikk, men har anna innhald. 

Nyare forsking har freista på å halde dei ulike formene frå kvarandre, og kvedarar har vald å syngje dei etter dei ulike kjeldene.
**Rikke Marie Granlund** (fødd 14. november 1989) er ein norsk handballspelar frå Oslo. Ho er målvakt, deltok for Noreg i så vel EM 2020 som VM 2021. Granlund har per 1.1.2022 spelt 12 landskampar for Noreg.

Karriere
--------

### Klubbspel

Granlund spelte på Bækkelaget fram til 2012. Sidan var ho Nordstrand-spelar fram til 2016. Då handballklubben gjekk konkurs, flytta ho til Halden HK. Våren 2017 gjekk også Halden HK konkurs. Granlund valde då å spele for Oppsal IF på nivå 2 i seriesystemet. Sommaren 2018 fekk ho kontrakt med det danske topplaget Esbjerg. Allereie i sin fyrste sesong vart ho dansk meister med laget, ein prestasjon ho og Esbjerg-mannskapet kopierte året etter. Våren 2019 nådde Esbjerg finalen i EHF-cupen, der det vart tap 42–47 mot Siófok KC frå Ungarn. Sidan hausten har Granlund kontrakt med det franske fyrstedivisjonslaget Chambray Touraine.

### Landslagsspel

Granlund fekk sin landslagsdebut 25. november 2020. Ettersom Silje Solberg var smitta av COVID-19, fekk Granlund plass i den norske troppa til EM 2020 i Danmark. Ho fekk då spele kampar i innleiinga av turneringa. Under verdsmeisterskapen 2021 var ho tredje-målvakt, deltok i kampar i innleiingsrunda.

### Merittar landslag

* EM 2020: Gullmedalje etter 22–20 mot Frankrike
* VM 2021: Gullmedalje etter 29–22 mot Frankrike

### Merittar klubblag

* Dansk meister: 2019 og 2020 med Esbjerg
* EHF-cupen: Tapande finalist med Esbjerg

Kjelder
-------


* handball.no
**Parlophone** er eit plateselskap grunnlagt i Tyskland.

Selskapet vart grunnlagt i 1923 av det tyske Carl Lindström AG som sidan 1911 hadde marknadsført ein grammofon med namnet Parlophon. Parlophone vart raskt eit av dei leiande plateselskapa innan jazz. Tre år seinare vart heile Lindströmkonsernet oppkjøpt av det britisk-amerikanske Columbia Records. Då Columbia i 1931 gjekk saman med Mastra til Hi's Voice og vart til EMI vart Parlophone eit dotterselskap under dette.

Tidlegare
---------

### The Beatles

Parlophone var The Beatles sitt plateselskap. Kontrakten med denne gruppa gav selskapet eit stort oppsving.

Artistar og grupper
-------------------

Utval av pop/rock artistar som har signert kontraktar med plateselskapet:

* Lily Allen
* All Saints
* Athlete
* Babyshambles
* Bat for Lashes
* Beverley Knight
* Blur
* Bliss
* Coldplay
* Siobhan Donaghy
* Duran Duran
* Gorillaz
* Interpol
* Jamelia
* John Lennon
* Late of the Pier
* Mansun
* Paul McCartney
* Kylie Minogue
* Pet Shop Boys
* Queen
* Radiohead
* Scarlet Party
* Dusty Springfield
* Tina Turner
* Supergrass
* The Divine Comedy
* The Good, the Bad and the Queen
* The Verve

|  |  |
| --- | --- |
| Autoritetsdata | 
* VIAF
* ISNI
* BNF
* BNF (data)
* NLA
* MusicBrainz (label)

 |
| Librazhd |
| --- |
| Utsyn over Librazhd Utsyn over Librazhd |
| 

|  |
| --- |
|  |
| **Byvåpenet til Librazhd** |

 |
| Styresmakter |
| Land  Region | Albania  Elbasan |
| Geografi |
| Flatevidd - By |  793 km² |
| Innbyggjarar  - By (2011) | 31 892 |
| Koordinatar | 41°10′48″N 20°19′2″E﻿Koordinatar: 41°10′48″N 20°19′2″E﻿ |
| Tidssone | CET (UTC+1) |
| Plassering |
| Librazhd kommune innafor regionen ElbasanLibrazhd kommune innafor regionen Elbasan |

**Librazhd** er ein by og ein kommune i regionen Elbasan i Albania. Kommunen ligg sentralt i landet og grensar i nord til regionen Dibër, i nordvest til regionen Tirana. I aust ligg nabolandet Nord-Makedonia.

Kommunen vart oppretta gjennom ei admininistrasjonsreform i 2014, ved at den tidlegare bykommunen Librazhd vart slått saman med landkommunane Qendër Librazhd, Hotolisht, Lunik, Stëblevë, Polis og Orenjë. Dei tidlegare kommunane inngår no som kommunaleiningar i den nye storkommunen. Kommunen har hovudsete i Librazhd.

Ved folketeljinga i 2011 hadde den dåverande bykommunen Librazhd 6 937 innbyggjarar, medan dei sju kommunane som i dag utgjer storkommunen Librazhd, til saman hadde 31 892 innbyggjarar.

Tidlegare administrativ inndeling
---------------------------------

Fram til år 2000 var den dåverande bykommunen Librazhd ein del av distriktet Librazhd. Den dåverande bykommunen omfatta berre sjølve byen Librazhd.

Referansar
----------

1. 1 2  Folketeljing 2011
2. 1 2  Kommunereforma i 2014
3. ↑  Regionreforma i 2000
Magnetisk deklinasjon
Magnetisk deklinasjon 2005
**Misvising**, eller **magnetisk deklinasjon**, er avvik mellom retninga til den geografiske nordpolen og magnetisk nord (kompassretninga) på ein viss stad på kloden. Er misvisinga positiv, tyder det at ei kompassnål peikar austom den geografiske nordpolen.

Misvisinga påverkast av magnetfeltet til jorda, som er under stadig forandring, og kompassnåla viser ikkje den geografiske retninga til den magnetiske polen.

Tyding
------

### Orienteringsløp

Ved orienteringsløp som blir arrangert ulike stader i verda, får løparane vanlegvis kart som er korrigert for misvisinga. Dei treng difor ikkje ta omsyn til misvisinga når dei skal fastsetje retninga til neste post. Karta som postane er innteikna på har eit rutenett som viser eit koordinatsystem som forheld seg til den magnetiske nordpolen. Når løparane tek ut kompasskurs treng dei altså ikkje å korrigere for misvisinga på staden. Dette gjeld alltid i Noreg og vanlegvis på alle europeiske orienteringskart. I einskilde land kan det nok finnast ukorrigerte kart. Då vil det vere naudsynt å korrigere for misvisinga sjølv. Ved eit orienteringsløp på New Zealand må det i så fall gjerast ein korreksjon på ca. + 20°, medan det ved eit tilsvarande løp i Sør-Afrika må korrigerast med ca. - 20°.

### Navigasjon til sjøs eller i lufta

Ved navigasjon til sjøs eller i lufta, som føregår etter kompasskurs, må det òg korrigerast for misvisinga på staden. I ein båt eller eit luftfartøy vil gjerne kompasset vere fast montert, og det må då òg korrigerast for **deviasjon**, som er påverknaden til kompasset frå magnetfelt frå kjelder ombord i fartøyet.

Ved overgang til GPS-navigasjon er behovet for å navigere etter kompasskurs vorte nærast eliminert.

Tidsmessige endringar
---------------------

Magnetisk deklinasjon 1590-1990 (animert).
Som nemnt er magnetfelta til jorda under stadig endring, og den magnetiske deklinasjonen endrar seg tilsvarande. I løpet av hundre år kan til dømes misvisinga på same stad på kloden ha endra seg med meir enn 30°.

Misvisinga i Noreg
------------------

For tida (2007) er misvisinga i Noreg ganske liten. Nokre døme (cirkatal):

* Bergen -2°
* Stavanger -1°
* Kristiansand 0°
* Oslo +1°
* Trondheim +1°
* Tromsø +6°

Jordskiftekart, Ugland, Grimstad frå 1865. Nord-orientert i 2006. Dreininga indikerer endring i misvising frå 1865
Årleg endrar misvisinga seg i Noreg med for tida 0,1° – 0,2°.

Historisk har likevel misvisinga i Noreg vore langt større. Under størstedelen av 1800-talet utgjorde misvisinga i Sør-Noreg ca. -20° (inntil -23°). Dette har ført til store misforståingar når grenser har vore freista rekonstruert med grunnlag i gamle skylddelingsforretningar der retningane mellom grensemerka er angjeve.
Jordskiftekartet frå 1865 indikerer endringane av misvisinga i Grimstad på ca. 140 år.

Kjelder
-------

* *Denne artikkelen bygger på «Misvisning» frå Wikipedia på bokmål, den 26. juli 2012.*

Bakgrunnsstoff
--------------

* British geological Survey – Geomagnetisme
Ein **parlamentarisk leiar** er den valde leiaren for stortingsrepresentantane som høyrer til same politiske parti, og som har danna ei partigruppe, ei stortingsgruppe på Stortinget.

Parlamentarisk leiar blir vanlegvis vald etter eit stortingsval, når gruppene konstituerar seg, i praksis for resten av stortingsperioden. Det blir også vald parlamentarisk nestleiar, og medlemmer til eit gruppestyre. 

Parlamentarisk leiar er eit svært viktig verv i eit politisk parti. Ofte vil vervet vere kombinert med verv som partileiar, eller nestleiar i det politiske partiet politikaren høyrer til. 

Ein parlamentarisk leiar for eit parti som er i regjering, vil ha som oppgåve å syte for at kontakta mellom regjeringa og stortingsgruppa er god, at sakene i størst mogleg grad er avklara før dei blir sende til Stortinget, og at dei forslaga som regjeringa fremmer blir vedtekne. I så måte er det viktig om det er ei fleirtalsregjering, eller om det er ei mindretalsregjering. Viss det er ei mindretalsregjering så må den parlamentariske leiaren også forhandle med andre parti, for å få til fleirtalsvedtak i Stortinget.

Ein parlamentarisk leiar for eit parti som er i opposisjon vil vere den fremste talspersonen på Stortinget for partiet, og har hovudansvaret for å fremme partiet sitt syn på dei sakene som blir handsama i Stortinget, og for å fremme partiet sine forslag. Etter omstenda vil den parlamentariske leiaren også ha hovudansvar for å forhandle med regjeringspartia om konkrete saker, for at partiet skal få innflytelse på sakene.
Lagoppstillingane til den aller fyrste finalen i Europacupen i fotball mellom Real Madrid (kvite) og Reims (raude)
**Stade de Reims**, eller berre Reims, er ein fotballklubb frå Reims i Champagne-Ardenne, nordaust i Frankrike. Klubben vart grunnlagt i 1911. Etter opprykk i 2012 spelar Reims i den fransk toppdivisjonen, Ligue 1.

Reims hadde si stordomstid frå 1948 til 1962. I den perioden vann klubben alle sine seks seriemeisterskap og to nasjonale cupmeisterskap. Både i 1956 og 1959 spela Reims seg fram til finalekamp i Europacupen, men tapte begge gongane for Real Madrid.

Lagets draktfargar er raud trøye med kvit bukse. Stade de Reims spelar heimekampane på *Stade Auguste Delaune*,med plass til 21 700 tilskodarar på tribunane.

### Merittar

* Europacupen: Finaletap 1956 og 1959
* Ligue 1 (6): 1949, 1953, 1955, 1958, 1960 og 1962
* Coupe de France (2): 1950 og 1958

Kjelder
-------

* *Denne artikkelen bygger på «Stade Reims» frå Wikipedia på bokmål, den 21. mai 2013.*


|  |  |
| --- | --- |
| Autoritetsdata | 
* VIAF
* BNF
* BNF (data)
* SUDOC

 |
**Allan Ramsay** (13. oktober 1713–10. august 1784) var ein skotsk portrettmålar. Han var eldste sonen til diktaren Allan Ramsay, ein kjend poet i samtida.

Liv og gjerning
---------------

Ramsay var fødd i Edinburgh, og gjekk i lære hos den svenske målaren Hans Huyssing i London. Deretter arbeidde han tre år i Roma. Etter han kom heim, arbeidde han i fyrste omgang i Edinburgh. I 1757 måla han eit portrett av den dåverande prinsen av Wales, den seinare kongen Georg III. Dermed vart han ein kjend målar for den store krinsen av adelsfamiliar, og han måla på oppdrag ei rad portrett. I 1762 slo han seg ned i London. Fem år seinare vart han utnemnd til hoffmålar av kong Georg III.

*Frue i ein rosa silkekjole*, ca 1762
Gjennom sitt arbeid som hoffmålar var Ramsay mykje etterspurd. Dette sikra han regelmessige innkomer, men gjorde at han fekk lita tid til å lage andre verk enn portrett. Også stilmessig utvikla han seg lite. For å kunne etterkome den store etterspurnaden tok han i bruk assistentar når han laga måleria sine.

Ramsay slutta måle etter han i 1773 skadde høgrearmen i ei ulukke. Han døydde i Dover.

Kjelder
-------

* *Denne artikkelen bygger på «Allan Ramsay (Maler)» frå Wikipedia på tysk, den 28. september 2013.*

Bakgrunnsstoff
--------------

 Commons har multimedium som gjeld: **Allan Ramsay**

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* ISNI
* BNF
* BNF (data)
* LIBRIS
* SUDOC

 |
**Moldau** (tsjekkisk *Vltava*) er den lengste elva i Tsjekkia. Ho har sitt utspring i Böhmerwald, renn gjennom Český Krumlov, České Budějovice og Praha, før ho renn i hop med Elbe ved Mělník. Lengda hennar er 430 km, og ho har eit nedslagsfelt på 28 090 km². Moldau fører med seg meir vatn enn Elbe då dei renn i hop, men fordi ho møter Elbe i ein rett vinkel, ser ho ut som ei sideelv, og elva heiter framleis Elbe vidare frå dette punktet. 

Fleire demningar vart bygd på elva på 1950-talet, og den største er Lipnodemningen i Böhmerwald. I august 2002 førte flaum i Moldau til at fleire menneske omkom og store øydeleggingar langs heile elveløpet. 

Den mest kjende tsjekkiske komponisten Bedřich Smetana si samling av seks symfoniske dikt, *Má vlast* (*Mitt land*) er kalla *Moldau* (eller *Vltava*), og skildrar elva langs heile løpet.

Etymologi
---------

Både det tsjekkiske namnet Vltava og det tyske namnet Moldau meiner ein har sitt opphav frå det gamle skandinaviske ordet som tyder *elv*. 

Moldau sett frå Karlsbrua i Praha

Kjelder
-------

* *Denne artikkelen bygger på «Vltava» frå Wikipedia på engelsk, den 22. mars 2007.*

Bakgrunnsstoff
--------------

 Commons har multimedium som gjeld: **Moldau**

|  |  |
| --- | --- |
| Autoritetsdata | 
* Store norske leksikon
* GND
* NKC
* GeoNames

 |
Molde videregående skole 
Foto:
Løken
 

**Molde videregående skole** er ein vidaregåande skole med musikk, media og kommunikasjon, formgjevingsfag, realfag, samfunnsfag og språkfag. I daglegtale blir han kalla «Gymnaset».

Kvart år sett nokre av elevane opp eit skodespel og ein russerevy, medan alle ved studieretninga for musikk, dans og drama – som blir driven saman med Molde kulturskole – tredje kvart år sett opp ein musikal.

Historie
--------

Skulen blei skipa som mellomskule i 1832. I 1863 fekk han rang som «lærd skole», kor elevane kunne avleggje examen artium.

Ein av dei tidlege elevane, Bjørnstjerne Bjørnson, kalla mellomskulen «en liden, meget pyntelig skole / på hvilken både kirke og stat kunde stole». Da han drog frå byen 17 år gammal, var det med orda «Nu farvel! fordømte Skole / Nu farvel! mit Fængselshul» i hugen.

Frå 1880-åra er det kjent at skulen hadde eit gymnasiastsamfunn med eiga elevavis, kor mellom andre Johan Scharffenberg skreiv.

### Skulebygg

I skuletida til Bjørnson på 1840-talet låg skulebygningen ved elvemunningen. Sidan 1925 har skulen lege rett nordvest for Øvre bru, vis-à-vis den tidlegare folkeskulen (som no er vekk). Forutan hovudbygningen i empirestil, som framleis er i bruk, har fleire bygg kome til etter kvart.

### Tidlegare namn

* **Molde Middel & Realskole** (nemnt 1861)
* **Molde Lærd- og Realskole** (nemnt 1872)
* **Molde latingymnasium og middelskole** (nemnt 1879)
* **Molde middelskole og latingymnasium** (nemnt 1887)
* **Molde kommunale høgre ålmennskule** (1929–)
* **Molde vidaregåande skole** (nemnt 1994)

### Nokre rektorar

* Alexander Brinchmann (1859–93)
* Leiv Heggstad (1931–45)
* Asgaut Bore
* Helge Linge
* Thorbjørn Myhre

Kjende tidlegare elevar
-----------------------

* Bjørnstjerne Bjørnson (elev 1844–49), forfattar
* Olaus Fjørtoft (latinelev 1861–66), journalist
* Kristofer Kristofersen (elev til 1869), forfattar og journalist
* Johan Scharffenberg (elev 1882–88), psykiater og sosialpolitikar
* Knut Ødegård (elev til 1965), forfattar
* Kjell Magne Bondevik, statsminister
* Jo Nesbø, musikar og forfattar
* Bernt Hulsker, fotballspelar
* Endre Ruset (elev til 2001), forfattar

Kjelder
-------

* Dokumentasjonsprosjektet. Tekstsamlinga. Bjørnstjerne Bjørnson, samla verk, band 8, *Digte og sange* 1880
* Heimeområdet til Molde videregående skole

* Kjell Ove Nybø Hattrem: «Professor Jacob Tanner forteller fra si ungdomstid i Molde (i samtale med Per Amdam og Nils Parelius)», i *Årsskrift* (Romsdal sogelag, Molde 1997)

|  |  |
| --- | --- |
| Autoritetsdata | 
* VIAF

 |
Sherkin Island is located in
Plasseringa til øya i Irland

**Sherkin Island** (frå irsk *Inis Earcáin*) er ei øy sørvest for County Cork i Republikken Irland ved sida av andre øyar i Roaringwater Bay. Ho har om lag 106 innbyggjarar og er 5 km lang og 3 km brei. Ho er kjend for sandstrendene sine, sin flotte kyst og fugleliv. Øya er ein attraksjon for biologar, seglarar og musikarar med Sherkin Island sjøstasjon, den trygge hamna og lange pubkveldar med levande musikk. Det går ferjer frå Sherkin til Schull og Baltimore på fastlandet. Sherkin er ein populær turistdestinasjon sidan det berre tar 10-15 minutt å komme her frå Baltimore, medan turen til naboøyane i Gaeltacht, som Cape Clear (Clear Island), tar om lag 40 minutt. 

Det gamle skulehuset

Bakgrunnsstoff
--------------

* Om Sherkin Arkivert 2007-10-10 ved Wayback Machine.
* Bilete av Sherkin og Baltimore
* Reiseguide Arkivert 2007-09-30 ved Wayback Machine.

Koordinatar: 51°29′N 9°26′W﻿

Kjelde
------

* *Denne artikkelen er basert på ei omsetjing av artikkelen Sherkin Island frå Engelsk Wikipedia .*

|  |  |
| --- | --- |
| Autoritetsdata | 
* WorldCat
* VIAF
* LCCN
* GeoNames

 |
**Hamre** er ei bygd på Osterøy i Vestland.

Hamre kommune
-------------

Prestegjeldet Hamre (til 1915 skrive *Hammer*) vart oppretta som heradskommune 1. januar 1838 - etter formannskapslovene av 1837.

Ved kommunesamanslåinga i 1964 gjekk den delen av kommunen som låg på Osterøya inn i den nye Osterøy kommune. Den delen av Hamre kommune som låg nord for Osterfjorden gjekk inn i den nye Lindås kommune.

Hamre heradskommune låg på nord- og sørsida av Osterfjorden og på austsida av Sørfjorden. 
Den sørlegaste delen Hamre låg på Osterøy og omfatta vidare Alversund, Meland,og Åsane sokn. Alversund og Meland sokn vart i 1885 slått saman med Seim sokn i Hosanger og danna Alversund herradskommune. I 1904 vart Åsane sokn skilt ut som eigen heradskommune.

Før kommunesamanslåinga i 1964 grensa kommunen i aust til Hosanger, i sør og søraust til Haus og i vest til Åsane kommune.

### Folketalsutvikling

**Folketalsutvikling for tidlegare Hamre kommune frå 1920 til 1964:**

| 1.12.1920 | 1.12.1930 | 3.12.1946 | 1.1.1951 | 1.1.1961 | 1.1.1964 |
| --- | --- | --- | --- | --- | --- |
| 2434 | 2458 | 2578 | 2721 | 2596 | 2572 |
|

Hamre kyrkje
------------

Den eldste kyrkjestaden på Osterøy er Hamre. På denne plassen har det stått stavkyrkje frå omtrent år 1024. Kyrkja var hovudkyrkje for heile Nordhordland. Stavkyrkja vart riven då noverande Hamre kyrkje vart bygd omkring 1620. Kyrkja er delvis ombygd i 1859 og restaurert på 1940-talet. 

Innvendig er det døypefonten i kleberstein som er det eldste inventaret. Den er ifrå omtrent år 1250. Det nest eldste i kyrkja er hovuddelen av et mellomaldersk alterskap. Dette er laga i Lübeck omkring år 1480.

Fotnotar
--------

1. ↑  Statistisk årbok for kongeriket Norge 40de årgang, 1920 (Det statistiske centralbyrå, 1921)
2. 1 2  Statistisk årbok for Norge 69. årgang, 1950 (Statistisk sentralbyrå, 1950)
3. 1 2 3  Folkemengd i Hamre 1. januar kvart år frå 1951, frå Statistisk sentralbyrå

|  |  |
| --- | --- |
| Autoritetsdata | 
* GeoNames

 |
Koordinatar: 66°11′S 110°25′E﻿

**Chappel Island** er den største av Donovan Islands, som ligg kring 5 nautiske mil nordvest for Clark Peninsula i den austlege delen av Vincennes Bay. Øya har mange adeliepingvinar som hekkar her. Ho vart først kartlagd frå flyfoto teken av U.S. Navy Operasjon Highjump, 1946–47, og vart namngjeven av Advisory Committee on Antarctic Names etter pågripingsbetjent R.L. Chappel, i USA Marine Corps, som var fotograf under flyturane til Operasjon Highjump i dette området.

Sjå òg
------

* Composite Antarctic Gazetteer
* Antarktiske øyar sør for 60 °S
* Scientific Committee on Antarctic Research
* kravområde i Antarktis

Kjelder
-------

1. ↑  «Chappel Island». Geographic Names Information System, U.S. Geological Survey. Henta 15. november 2012.

 Denne artikkelen inneheld stoff som er offentleg eige frå United States Geological Survey-artikkelen  «Chappel Island» (innhald frå Geographic Names Information System).


|  |  |
| --- | --- |
| Autoritetsdata | 
* GeoNames

 |
**Hamnavoe** (av norrønt *Hafnavagr*, 'Hamnevåg') er ein landsby på øya West Burra på Shetland i Skottland. Landsbyen ligg ved vågen Hamna Voe nordvest på øya. Vågen er skjerma frå Atlanterhavet av neset Fugla Ness. Staden har om lag 150 husstandar. Hamnavoe vart oppført som ein planlagd fiskarlandsby, samtidig med at det vart bygd bryggje for fiskebåtane.. Tidlegare var det mange fiskefartøy som hadde Hamnavoe som heimehamn, men i dag er det ingen av dei større shetlandske fiskefartøya å sjå i Hamnavoe, no er det berre mindre båtar som driv skalldyrfiske att. Fiskeoppdrett har vorte ein viktig næringsveg i området. 

Hamnavoe har butikk, postkontor, kyrkje, barneskule og samfunnshus. Det går buss mellom Hamnavoe og Scalloway to gonger om dagen.

Like ved Hamnavoe er det to ståande steinstøtter på 2,4 og 1,8 meter frå neolittisk tid, ca. 2000 f. Kr.

Kjelder
-------

### Fotnotar

1. ↑  Shetland.gov.uk: Burra and Trondra Community Council Area Statement Arkivert 2007-09-27 ved Wayback Machine.

(Denne artikkelen byggjer på «Hamnavoe» henta frå Wikipedia på bokmål og «West Burra» henta frå Wikipedia på engelsk 22. mai 2007.

Bakgrunnsstoff
--------------

### Nettstader

* (en) Undiscovered Scotlands si side om Hamnavoe
* (en) Shetlopedia si side om Hamnavoe Arkivert 2008-07-19 ved Wayback Machine.

Koordinatar: 60°6′19.75″N 1°20′7.44″W﻿
**Wolfgang Seel** (fødd 21. juni 1948) er ein tysk tidlegare fotballspelar frå Kirkel i Saarland. Han spelte 12 sesongar i bundesligaen med laga FC Kaiserslautern, Fortuna Düsseldorf og FC Saarbrücken og deltok i 6 landskampar for Vest-Tyskland. Angrepsspelaren Seel var særleg kjend for sine kjappe raid opp langs sidene.

### Klubbspel

Seel var aktiv FC Saarbrücken i tida 1966-71. Frå sommaren 1971 spelte han to sesongar i bundesligaen for FC Kaiserslautern. Sidan var han Fortuna Düsseldorf-spelar i ni år til 1982. I den vesttyske cupfinalen (DFB-pokalen) mot Hertha Berlin i Hannover den 23. juni 1979, skåra Seel kampens einaste mål i det 116. minutt av oppgjeret. Målet til Seel gav Fortuna klubbens aller fyrste cuptriumf, og sikra han legendestatus i Düsseldorf. Fem veker tidlegare, den 16. mai, tapte Fortuna etter ekstraomgangar med 3-4 overfor FC Barcelona, då finalen i cupvinnarcupen fann stad i Basel. Tidlegare i same sesongen skåra Seel to av måla då Fortuna Düsseldorf stod for ein historisk 7-1-siger over Bayern München. Seel avslutta sitt fotballiv med spel 1982-86 for FC Saarbrücken.

### Landslagsspel

Perioden september 1974 til desember 1977 deltok Seel i seks landskampar for Vest-Tyskland, fem av dei var såkalla vennskapskampar. Han kom ikkje på skåringslista.

### Merittar

* Vinnar av DFB-pokalen: 1979 med Fortuna Düsseldorf
* Tapande finalist i cupvinnarcupen: 1979 med Fortuna Düsseldorf
* Tapande i finalist i DFB-turneringa: 1078 og 1980 med Fortuna Düsseldorf

Kjelder
-------

* *Denne artikkelen bygger på «Wolfgang Seel» frå Wikipedia på engelsk, den 29. mars 2019.*

* eu-football